**MADONAS NOVADA PAŠVALDĪBA**

Reģ. Nr. 90000054572

Saieta laukums 1, Madona, Madonas novads, LV-4801

 t. 64860090, e-pasts: pasts@madona.lv

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**MADONAS NOVADA PAŠVALDĪBAS DOMES**

**LĒMUMS**

Madonā

**2025. gada 12. jūnijā Nr. 302**

(protokols Nr. 10, 5. p.)

**Par SIA “Madonas Siltums” pamatkapitāla palielināšanu**

Madonas novada pašvaldība (turpmāk – pašvaldība) saņēma SIA “Madonas Siltums” (turpmāk – SIA) 14.04.2025. iesniegumu, kurā norādīts sekojošais: SIA lūdz piešķirt finansējumu emisiju avotu izmešu samazināšanai katlu mājā Cesvaines ielā 24, Madonā, lai nodrošinātu atbilstību Ministru kabineta 2021. gada 7. janvāra noteikumu Nr. 17 “Noteikumi par gaisa piesārņojuma ierobežošanu no sadedzināšanas iekārtām” 90. un 91. punktam, atļaujas B kategorijas piesārņojošai darbībai Nr. MA10IB0032 24. tabulā noteiktajām prasībām un Valsts vides dienesta Lēmumam Nr. 262-1/2025 “Par veicamajām rīcībām neatbilstību novēršanai”. Lai nodrošinātu izmešu samazināšanu, ir jāveic virkni darbību saistībā ar katliekārtu un izmešu filtra pārbūvi un regulēšanu, kuru veikšanai ir nepieciešams finansējums, kas netika ieplānots 2025. gada izmaksu budžetā (kā piemēram, izmešu filtra padziļināto apkopi, lūku izbūvi emisiju mērījumu veikšanai atbilstoši LVS ISO 10780 un LVS ISO 9096 standartu prasībām, divu apkures katlu Kalvis 3000 M-1 atkārtot ieregulēšanu un emisiju mērījumu veikšana akreditētā laboratorijā parametriem CO un NOX). Lai veiktu iepriekšminētās darbības vides uzlabošanai, paredzamie izdevumi ir 96 000,00 *euro*. Ņemot vērā iepriekšminētos apstākļus, SIA lūdz piešķirt augstākminēto finansējumu, ieguldot to SIA pamatkapitālā.

Dabas resursa nodokļa likuma 29. panta pirmā daļa nosaka, ka pašvaldības pamatbudžeta līdzekļi, kas iegūti no nodokļa maksājumiem, un pašvaldības izveidotā vides aizsardzības fonda līdzekļi izmantojami tikai tādu pasākumu un projektu finansēšanai, kuri saistīti ar vides aizsardzību, piemēram, ar izglītību un audzināšanu vides aizsardzības jomā, vides monitoringu, bioloģiskās daudzveidības saglabāšanu un aizsardzību, gaisa aizsardzību un klimata pārmaiņām, vides un dabas resursu izpēti, novērtēšanu, atjaunošanu, ūdeņu aizsardzību, augšņu un grunts aizsardzību un sanāciju, vides aizsardzības iestāžu un sabiedrisko vides inspektoru veiktspējas stiprināšanu, atkritumu apsaimniekošanu, radioaktīvo atkritumu pārvaldību.

SIA “Madonas Siltums” iesniegumā norādītie pasākumi Cesvaines ielas 24 katlu mājā pilnībā atbilst Dabas resursu nodokļa likuma 29.panta pirmajā daļā norādītajam pašvaldības pamatbudžeta līdzekļu, kas iegūti no dabas resursa nodokļu maksājumiem, izmantošanas mērķim.

Pašvaldību likuma 10. panta pirmās daļas 21. punkts nosaka, ka tikai pašvaldības domes kompetencē ir pieņemt lēmumus citos ārējos normatīvajos aktos paredzētajos gadījumos.

Publiskas personas kapitāla daļu un kapitālsabiedrību pārvaldības likuma 63. panta pirmās daļas 1. punkts nosaka, ka sabiedrības pamatkapitālu var palielināt dalībniekiem izdarot ieguldījumus sabiedrības pamatkapitālā un pretī saņemot attiecīgu skaitu jaunu daļu.

Pamatojoties uz Pašvaldību likuma 10. panta 21. punktu, Publiskas personas kapitāla daļu un kapitālsabiedrību pārvaldības likuma 63. panta pirmās daļas 1. punktu, Dabas resursu nodokļa likuma 29.panta pirmo daļu, ņemot vērā 12.06.2025. Finanšu un attīstības komitejas atzinumu, atklāti balsojot**: PAR – 15** (Agris Lungevičs, Aivis Masaļskis, Andris Dombrovskis, Andris Sakne, Artūrs Čačka, Artūrs Grandāns, Arvīds Greidiņš, Gatis Teilis, Gunārs Ikaunieks, Iveta Peilāne, Kaspars Udrass, Sandra Maksimova, Valda Kļaviņa, Vita Robalte, Zigfrīds Gora), **PRET - NAV, ATTURAS - NAV**, Madonas novada pašvaldības dome **NOLEMJ**:

1. Piešķirt SIA “Madonas Siltums”, reģ. Nr. 45403004471, finansējumu 96 000,00 *euro* (deviņdesmit seši tūkstoši *euro*) emisiju avotu izmešu samazināšanai katlu mājā Cesvaines ielā 24, Madonā, atjaunojot elektrostatiskā filtra darbību, palielinot SIA “Madonas Siltums” pamatkapitālu par 96 000,00 *euro* (deviņdesmit sešiem tūkstošiem *euro*) bez jaunu dalībnieku uzņemšanas, pretī saņemot jaunu attiecīgo daļu skaitu.
2. Uzdot SIA “Madonas Siltums” valdes loceklim veikt Latvijas Republikā spēkā esošajos normatīvajos aktos noteiktās darbības pamatkapitāla palielināšanai un šo izmaiņu reģistrācijai Latvijas Republikas Uzņēmumu reģistrā.
3. Uzdot pašvaldības izpilddirektoram nodrošināt kontroli šī lēmuma izpildei.
4. Finansējumu piešķirt no dabas resursu nodokļa atlikuma un piešķirto finansējumu apmaksāt ne vēlāk kā 10 (desmit) darba dienu laikā no lēmuma spēkā stāšanās dienas.

Domes priekšsēdētājs A. Lungevičs

*Arāja 26564138*

*Lauva 26199545*